Duisende motorfietsryers staan saam teen plaasaanvalleDuisende motorfietsryers het Saterdagoggend by die Uniegebou in Pretoria saamgetrek. (Foto: Verskaf) Duisende motorfietsryers het Saterdagoggend by die Uniegebou in Pretoria saamgetrek met een kragtige boodskap: Stop plaasaanvalle en rassisme. “Genoeg is genoeg,” het Johan Boning, president van Solidariteit Helpende Hand Motorfietsklub, vanmiddag aan Maroela Media gesê nadat dié motorfietsklub aan vanoggend se saamtrek deelgeneem het. “Die mense is moeg vir plaasaanvalle en plaasmoorde. Die mense is moeg vir rassisme en korrupsie. Die boodskap is vir die regering: Neem kennis van die mense op voetsoolvlak.” Van die motorfietsryers Saterdagoggend by die Uniegebou. (Foto: Twitter/Immortal Guardians Motorcycle Club) Boning skat tot honderd duisend motorfietsryers het moontlik aan vanoggend se saamtrek deelgeneem. “Daar was motorfietse so ver as ’n mens kan sien. Ek ry al 40 jaar lank motorfiets en het nog nooit soveel motorfietsryers bymekaar gesien nie.” Boning vertel dat vanoggend se verrigtinge deur die Pretoria Motorfietsraad georganiseer is. Dit het behels dat ’n sirkelroete gery word waarna motorfietsryers by die Uniegebou sou saamtrek om kapsie teen plaasaanvalle te maak. Blomme en witkruise word neergelê ter nagedagtenis aan die slagoffers van plaasaanvalle en plaasmoorde. (Foto: Verskaf) Wit kruise en blomme is vanoggend neergelê ter nagedagtenis aan die slagoffers van plaasaanvalle en plaasmoorde. Volgens Boning het ’n rustige atmosfeer gedurende die saamtrek geheers en geen voorvalle is aangemeld nie. “Ons het gebid vir boere se beskerming en die Here gevra om ons genadig te wees, asook dat Suid-Afrika sal terugkeer na Hom toe.” Solidariteit Helpende Hand hou omstreeks 15:00 ook ’n spesiale biduur by die Eduplex-sportgronde in Wesleystraat in Queenswood met die oog op plaasmoorde en rassisme. Dié biduur is oop vir lede van die publiek en nié net motorfietsryers nie. “Almal is welkom.” #BikersAgainstFarmMurders pic.twitter.com/9yFhl4Cuce — Lize Bright (@LizeBright) August 29, 2020 Bikers take to the roads to protest farm murders. KZN… pic.twitter.com/OVfKSHh92F — Yusuf Abramjee (@Abramjee) August 29, 2020